Præstbro Ældrecenter i Frederikshavn bliver lukket som en del af kommunens spareplan. Frederikshavn Kommune skal spare 125 millioner kroner, og en del af de penge kommer fra blandt andet ældreområdet. Socialudvalget i kommunen har nemlig fundet besparelser for 54,4 millioner kroner. Det er især på ældreområdet, at der bliver skåret ned i Frederikshavn Kommune, hvor der lægges op til, at dem som kan klare sig uden hjælp, skal gøre det. - Det handler især om, at dem, der kan selv, skal selv. Vi skal væk fra, at folk, som er fysisk aktive og klarer sig fint, ikke får eksempelvis rengøringshjælp fra kommunen, siger Jørgen Tousgaard (Soc.dem.), formand for Socialudvalget, til Kanal Frederikshavn. Socialudvalget fandt på onsdagens møde besparelser for i alt 10,4 millioner kroner i 2014. Derudover spares der 44 millioner kroner om året i de følgende år, så fra 2015 sparer kommunen 54,4 millioner kroner om året. Socialudvalget indstiller også, at Præstbro Ældrecenter lukker. Det giver en årlig besparelse på 1,6 millioner kroner.

Opsummering:
Socialudvalget i Frederikshavn Kommune har fundet besparelser for 54,4 millioner kroner i den økonomisk trængte kommune, hvor ældrecenter lukkes.